La Llei 12/2004, de 27 de desembre, de mesures financeres crea, en l'article 19.1, el Registre del sector públic de la Generalitat de Catalunya, que resta adscrit a la Direcció General del Patrimoni de la Generalitat de Catalunya del Departament d'Economia i Coneixement, amb l'objectiu de garantir la publicitat i fer el seguiment de la gestió i les modificacions jurídiques de tots els organismes autònoms, les empreses públiques, les fundacions, els consorcis i qualsevol altre tipus d'ens amb personalitat jurídica pròpia adscrit o vinculat a l'Administració de la Generalitat, o en què l'Administració de la Generalitat té participació.
Aquest Registre esdevé imprescindible per garantir la transparència de l'Administració de la Generalitat de Catalunya sobre la composició de l'estructura del sector públic i es configura com a l'eina necessària de suport a l'organització i a la gestió patrimonial de l'Administració de la Generalitat.
Per això, té com a finalitat inventariar tots els ens instrumentals de l'Administració de la Generalitat, així com el conjunt de les seves participacions en altres entitats.
Atesa la necessitat de desplegar reglamentàriament l'organització, el funcionament i les funcions del Registre, un cop consultada la Comissió del Sector Públic del Consell per a l'Impuls i l'Ordenació de la Reforma de l'Administració i en ús de les atribucions que m'han estat conferides per l'article 19.3 de la Llei 12/2004, de 27 de desembre, de mesures financeres, d'acord amb el dictamen de la Comissió Jurídica Assessora,
Capítol I. Disposicions generals
Objecte, naturalesa i finalitats del Registre
El Registre del sector públic de la Generalitat de Catalunya, creat per la Llei 12/2004, de 27 de desembre, de mesures financeres, té per objecte inventariar tots els ens instrumentals de l'Administració de la Generalitat, així com el conjunt de les seves participacions en altres entitats.
Les referències genèriques que es fan en aquesta Ordre a la participació de la Generalitat en entitats s'entén que comprenen tant la participació directa de l'Administració de la Generalitat en l'entitat, com l'eventual participació indirecta mitjançant entitats del seu sector públic.
El Registre té caràcter públic i es configura com una eina de suport a l'organització i a la gestió patrimonial de la Generalitat.
La informació inscrita en el Registre no produeix efectes jurídics, ni les dades que s'hi recullen poden ser emprades per fer valer drets davant de la Generalitat, ni davant de tercers.
Té les finalitats de fer el seguiment de les modificacions que afecten la posició de la Generalitat en les entitats objecte de registre, recollir les dades bàsiques de l'entitat i garantir-ne la publicitat.
El Registre resta adscrit a la Direcció General del Patrimoni de la Generalitat de Catalunya del Departament d'Economia i Coneixement.
La Direcció General del Patrimoni de la Generalitat de Catalunya ha de gestionar aquest Registre, en exercici de les funcions que li atorga la Llei 12/2004, de 27 de desembre, de mesures financeres.
Entitats objecte d'inscripció al Registre
Les disposicions d'aquesta Ordre són d'aplicació a l'Administració de la Generalitat de Catalunya, a les entitats del seu sector públic, i a les entitats participades.
En concret, són objecte d'inscripció en el Registre:
A l'efecte d'aquesta Ordre, es classifiquen dins del sector públic de l'Administració de la Generalitat de Catalunya, les entitats amb personalitat jurídica pròpia següents:
a) Les entitats de dret públic següents:
Les entitats de dret públic regulades en el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya i en el Decret legislatiu 2/2002, de 24 de desembre, pel qual s'aprova el Text refós de la Llei 4/1985, de 29 de març de l'Estatut de l'empresa pública catalana, següents:
Entitat autònoma administrativa.
Entitat de dret públic que ha d'ajustar la seva activitat a l'ordenament jurídic privat.
Les entitats de dret públic de naturalesa jurídica singular creades en el desenvolupament del marc competencial de l'Administració de la Generalitat, quan d'acord amb la seva norma de creació no correspon classificar-les en cap de les categories previstes a l'apartat anterior.
b) Les societats mercantils, quan en el seu conjunt, de manera directa o indirecta, la Generalitat disposi de més del 50% del seu capital social.
c) Els consorcis, quan en el seu conjunt, de manera directa o indirecta, la Generalitat disposi de la majoria absoluta de drets de vot en el seu òrgan de govern superior o, si escau, quan d'acord amb els criteris que estableix la normativa de règim jurídic i procediment administratiu de les administracions públiques, correspon adscriure'ls a la Generalitat.
d) Les fundacions, quan en el seu conjunt, de manera directa o indirecta, la Generalitat disposa de la majoria absoluta de drets de vot en el seu patronat.
e) Altres entitats amb personalitat jurídica pròpia que, d'acord amb la naturalesa pública o privada i el seu règim jurídic, no correspon classificar en cap dels apartats anteriors, quan en el seu conjunt, directament o indirectament, la participació de la Generalitat en el seu capital és superior al 50% o, si escau, quan la representació de la Generalitat disposa de la majoria absoluta de drets de vot a l'òrgan de govern superior de l'entitat.
També són objecte d'inscripció al Registre les altres entitats vinculades o participades per l'Administració de la Generalitat o per les entitats del seu sector públic, en què, directament o indirectament, la Generalitat disposa de drets de vot en el seu òrgan de govern superior o participació en el seu capital social.
No s'han d'incloure en el Registre les entitats amb seu social a l'estranger que circumscriuen el seu àmbit d'actuació, exclusivament, a l'exterior.
Tampoc no s'hi ha d'incloure les entitats constituïdes a l'empara del dret d'associació reconegut per l'article 22 de la Constitució.
Organització i estructura del Registre
Actuació d'inscripció o actualització de dades
La sol·licitud d'inscripció al Registre, actualització o rectificació de dades de les entitats del sector públic de l'Administració de la Generalitat i de les entitats participades, en el Registre, es fa a instància de l'entitat o, en el seu defecte, per part del departament al qual està adscrita, vinculada o s'hi relacioni, en un termini màxim de quinze dies naturals des que es produeix el fet que motiva la inscripció o actualització registral.
Correspon a la persona representant legal de l'entitat o, si escau, al secretari o secretària general del departament sol·licitar a la Direcció General del Patrimoni de la Generalitat de Catalunya la inscripció, actualització o rectificació de les dades, i aportar-ne la documentació acreditativa.
L'òrgan responsable del Registre pot iniciar d'ofici, si escau, els procediments d'inscripció o d'actualització de dades i, ha de sol·licitar, en qualsevol moment, la documentació necessària per a la inscripció, actualització o rectificació de dades registrals, així com la validació de la vigència de les dades ja registrades.
L'òrgan responsable del Registre ha de dur a terme les anotacions adients amb la finalitat de reflectir les noves inscripcions, actualitzacions o rectificacions de dades.
La inscripció en aquest Registre no té efectes constitutius per a les entitats ni n'altera la naturalesa jurídica.
Aquesta inscripció s'ha de realitzar sens perjudici de la que, d'acord amb la naturalesa jurídica de l'entitat i de la legislació vigent aplicable, correspon efectuar en altres registres.
L'assentament registral és l'acte pel qual es deixa constància en el Registre d'una alta, baixa o modificació de les dades registrals.
En els assentaments registrals s'ha de fer constar la data d'anotació del registre i la data d'inici dels efectes jurídics del fet que s'anota.
Les dades bàsiques que s'han de recollir per a la sol·licitud d'inscripció, actualització de dades o baixa del registre, que es descriuen en l'annex, són les següents:
Dades de participació en l'òrgan de govern superior.
Persones representants o designades en l'òrgan de govern superior.
En les societats mercantils, organització de l'administració.
En els consorcis, administració pública d'adscripció.
D'acord amb la situació procedimental de la seva inscripció i del cicle de vida de l'entitat, s'ha de fer constar a cada entitat un dels estats següents:
a) Estat de prealta: una disposició normativa, acte administratiu, conveni o negoci jurídic ha creat o ha previst la creació de l'entitat, o la presa de participació, sense que l'entitat hagi adquirit personalitat jurídica.
b) Estat d'alta: correspon a una entitat creada, constituïda i activa.
c) Estat de prebaixa: una disposició normativa, acte administratiu, conveni o negoci jurídic ha determinat l'inici dels tràmits conduents a suprimir-la, dissoldre-la, alienar-la o, si escau, a desvincular-la totalment de la Generalitat; l'estat es manté fins que han conclòs els tràmits que han de permetre registrar la situació de baixa.
d) Baixa: correspon a una entitat que ha estat extingida o en què la Generalitat ha perdut la participació que justificava la seva inclusió en el Registre.
e) Prealta derogada: estat que identifica la supressió d'una entitat en estat de prealta, o la derogació de la norma, acte administratiu, conveni o negoci jurídic que havia creat o previst la creació de l'entitat o la presa de participació.
Tenen la consideració d'entitats en situació registral activa les entitats en estat d'alta o de prebaixa.
Tenen la consideració d'entitats en situació registral inactiva les entitats en estat de prealta, de baixa o de prealta derogada.
Conservació de dades històriques
S'han de conservar en el Registre, amb caràcter permanent, les dades que han estat modificades, i s'hi ha d'indicar el període durant el qual han estat vigents.
Les inscripcions registrals que conté el Registre són d'accés lliure, sens perjudici de la protecció de les dades de caràcter personal d'acord amb la legislació vigent.
La publicitat de les dades del Registre s'ha de fer efectiva per mitjà del portal web corporatiu de la Generalitat de Catalunya.
El sistema informàtic del Registre inclou l'aplicació per fer-ne la gestió, la plataforma per fer la tramesa per via telemàtica de les dades, i les estructures de dades per emmagatzemar i els mecanismes d'intercanvi d'aquestes dades amb altres sistemes.
Fins a la posada en funcionament del sistema informàtic de comunicació de dades, la tramesa de dades i documentació s'han d'adreçar a la Direcció General del Patrimoni de la Generalitat de Catalunya, amb la garantia adequada de confidencialitat i protecció de les dades de caràcter personal que s'hi trameten.
Els departaments i les entitats del sector públic de la Generalitat disposen d'un període de sis mesos, des de l'entrada en vigor d'aquesta Ordre, per aportar les dades informatives que aquesta Ordre requereix.
El titular de la Direcció General del Patrimoni de la Generalitat de Catalunya ha d'elaborar els models de sol·licitud d'inscripció, modificació o baixa en el Registre i ha de dictar les instruccions necessàries per interpretar i aplicar aquesta Ordre.
L'entrada en vigor dels apartats 11.3 i 12.4 de l'annex d'aquesta Ordre en relació amb el número del document nacional d'identitat dels representants, membres dels òrgans de govern, administradors o similars de les entitats descrites a l'article 3.2, en què la participació de la Generalitat sigui minoritària, es produirà quan s'aprovi la modificació del fitxer 17 titulat "Sector públic" recollit a l'Ordre ECO/137/2014, de 22 d'abril, de regulació de fitxers que contenen dades de caràcter personal del Departament d'Economia i Coneixement de la Generalitat de Catalunya i de determinats ens que en depenen o hi estan vinculats.
Contingut de les dades bàsiques que s'han de recollir per fer la sol·licitud d'inscripció, actualització de dades, o baixa en el Registre.
La inscripció en el Registre d'una entitat del sector públic de l'Administració de la Generalitat o entitat participada comporta l'assignació d'un número de registre que s'atribueix de forma correlativa i independent de qualsevol característica.
El número de registre és invariable en el temps i constitueix el codi identificador de l'entitat.
A l'efecte de la seva relació amb el Registre, cada entitat consta adscrita a un departament d'entre els quals s'estructura el Govern de la Generalitat de Catalunya.
L'adscripció es determina d'acord amb l'ordre de prelació següent:
a) El departament de dependència, adscripció o amb el qual es relaciona l'entitat, quan ho fixa la disposició normativa, acte administratiu, conveni, o negoci jurídic de creació o presa de participació.
b) El departament que d'acord amb la Llei de pressupostos anual integri el pressupost de l'entitat.
c) El departament que disposa, directament o indirectament, del major nombre de drets de vot a l'entitat.
La via de participació de l'Administració de la Generalitat en una entitat és directa, si té la titularitat del seu capital participatiu, o si almenys un departament té representació en l'òrgan del seu govern superior.
Altrament, la via de participació és indirecta, quan la participació s'articula exclusivament mitjançant una o diverses entitats del sector públic de l'Administració de la Generalitat.
El grau de participació o control de la Generalitat en una entitat es calcula de forma conjunta i única, agregant totes les participacions que posseeixi directament o indirectament, mitjançant entitats del seu sector públic.
El càlcul dóna lloc a la distinció entre entitat majoritària del sector públic i entitat participada.
Les entitats participades es classifiquen en paritàries i minoritàries.
Cada entitat objecte de registre es classifica segons la naturalesa jurídica que s'estableix en la disposició normativa, acte administratiu, conveni o negoci jurídic que l'ha creada.
Les diverses naturaleses jurídiques s'agrupen en les categories següents:
a) Entitats de dret públic de la Generalitat.
S'ha d'identificar en el Registre com a entitat independent l'ens públic de naturalesa singular dels previstos a l'article 3.1. a.2 que, d'acord amb la norma que el crea o el regula, gaudeix d'un règim jurídic pel qual la seva actuació és independent de l'Administració de la Generalitat, perquè no està sotmesa, en l'exercici de les seves funcions, a la direcció del Govern.
Les dades d'identificació social han d'incloure:
a) La denominació social i, si escau, l'ús de marques alternatives a la denominació social que identifiquin l'entitat.
c) El número d'identificació fiscal de l'entitat.
d) En el cas de les fundacions, la data i número de registre de la seva inscripció en el Registre de fundacions corresponent.
S'han d'anotar en el registre les funcions o l'objecte social de l'entitat segons s'estableix en la disposició normativa, acte administratiu, conveni o negoci jurídic que l'ha creada o la reguli.
Classificació en termes del Sistema europeu de comptes (SEC)
S'ha d'anotar en el registre la situació de l'entitat en els termes de la seva classificació d'acord amb el Sistema europeu de comptes (SEC) vigent.
Dades de participació en l'òrgan de govern superior
Per a les entitats del sector públic de l'Administració de la Generalitat és obligatori inscriure les dades de participació de tots els partícips que integren l'òrgan de govern superior.
En el cas de les entitats participades per la Generalitat és obligatori inscriure les dades de participació de la Generalitat i dels partícips que siguin una administració pública, una persona jurídica de dret públic o una persona jurídica de dret privat dependent o adscrita a les anteriors.
El Registre ha d'incloure les dades de participació en l'òrgan de govern superior de l'entitat en els termes següents:
a) En el cas de les societats mercantils, la identificació i percentatge de participació en el capital social de cada partícip i els seus drets de vot a la junta general.
b) En el cas de la resta d'entitats, la denominació de l'òrgan de govern superior de l'entitat que fixen els estatuts o norma reguladora, la identificació de cada partícip de l'entitat i el seu nombre de representants o persones designades en l'òrgan de govern superior, i els seus drets de vot.
Persones representants o designades en l'òrgan de govern superior
S'han d'anotar en el Registre les persones físiques representants de l'Administració de la Generalitat o de les entitats del seu sector públic o designades per aquestes en l'òrgan de govern superior de l'entitat.
En el Registre s'ha de fer constar si la persona membre de l'òrgan de govern superior de l'entitat ho és per raó de l'exercici de càrrec o per lloc de treball ocupat o, si escau, ho és per raó d'una designació potestativa per òrgan competent, i s'ha d'anotar en el registre el càrrec o lloc que ocupa a la Generalitat.
Les dades registrals de persones designades i representants han d'incloure el nom i cognoms, el número de document nacional d'identitat, o en el cas de persones estrangeres, el número d'identificació d'estrangers, el càrrec o funció exercida en l'òrgan, la data d'inici de vigència com a membre i, si escau, de finalització.
En el cas de les societats mercantils, únicament s'han d'anotar les dades que són aplicables a la junta general.
Correspon a les persones representants o designades col·laborar, si escau, per facilitar les dades i documentació que resultin necessàries per a la formació del Registre.
Organització de l'administració de les societats mercantils
S'ha d'anotar en el Registre la forma d'organització de l'administració de la societat mercantil, indicant-hi el nombre total de persones administradores, i s'ha d'especificar si es tracta d'una administració única, d'una administració solidària o conjunta, o d'un consell d'administració.
Les dades registrals han d'incloure la relació i identificació de les persones administradores o membres del consell d'administració nomenades per la junta general a proposta o, d'acord amb els estatuts o pactes socials, per designació de l'Administració de la Generalitat de Catalunya, o de les entitats del seu sector públic.
En el supòsit que la persona administradora o membre del consell d'administració sigui una persona jurídica, el registre també ha d'identificar la persona física representant d'aquesta.
La identificació dels administradors persones físiques i, si escau, persones representants, ha d'incloure el nom i cognoms; el número de document nacional d'identitat o en el cas de persones estrangeres, el número d'identificació d'estrangers; el càrrec; la data de nomenament i durada; i, si escau, el càrrec o lloc de treball que ocupi a la Generalitat.
En el cas de consorcis, s'ha d'anotar en el registre l'administració pública d'adscripció que correspon, d'acord amb la normativa de règim jurídic i procediment administratiu de les administracions públiques.